《越妇采葛苦》
宋代·赵文

采采山上葛，攀藤步岩幽。
上山逢虎狼，下山逢猕猴。
归来絺綌之，藕丝香且柔。
织成一片云，精绝鬼工愁。
入笥献君王，贡职民当修。
君王不自惜，持以奉仇雠。
西施被服之，俱是越国尤。
吴王抵掌笑，于越吾优忧。
飞书益封地，谓越吾诸侯。
嗟尔采葛伴，辛苦勿叹愁。
天道有乘除，苦极行当休。
吴王沉醉姑苏上，半夜不知吴国秋。

作者简介：赵文（1239-1315），宋末元初文人。初名凤之，字惟恭，又字仪可，号青山，庐陵（今江西吉安）人。赵文为文天祥门人，并曾入其幕府参与抗元活动。赵文与刘辰翁父子亦交厚，辰翁对其非常推重，刘将孙亦与其结“青山社”，其结社情况现不详。